Ber retten fjerne bistandsadvokat etter lekkasjer
- I en så stor og viktig sak som dette, anser vi det som vår plikt å etterforske lekkasjer, sier John Roger Lund i 22. juli-enheten i Oslo politidistrikt. Da det ble sendt ut nye dokumenter til bistandsadvokatene tidligere denne måneden, hadde politiet lagt inn en felle.- Da dokumentene ble utlevert fredag 3. februar 2012 ble det gjort med en unik elektronisk kode i hver utlevering. Vi mener å kunne spore lekkasjer til en advokat, sier Lund, som ikke vil utdype hvordan de kan kjenne igjen den ene advokaten i materialet som er publisert i media. - Det kan jeg ikke si noe om. Det er nok ikke siste gang politiet bruker denne metoden. Advokaten som mistenkes er nå under etterforskning. Personen er ikke siktet, men har status som mistenkt. Det blir nå opp til retten å bedømme om personen får fortsette som bistandsadvokat i saken eller ikke.Oslo politidistrikt har sendt saken til Oslo Statsadvokatembeter, som igjen har sendt saken videre til Asker og Bærum politidistrikt. - Jeg kan bekrefte at vi har startet etterforskning av en advokat, sier påtaleleder Stine Karlsen i Asker og Bærum politidistrikt til VG.- Vi skal etterforske kun denne ene advokaten, for å finne ut om det er begått noe straffbart ved å utlevere dokumentene. Vi har avhørt advokaten i dag, og har ennå ikke bestemt oss for om det blir flere avhør i saken, sier Karlsen, som ikke vil gå inn på hva som kom fram i avhøret, eller utdype hvilke etterforskningsskritt politiet nå planlegger. - Jeg kan heller ikke si noe om hvorfor akkurat denne advokaten er mistenkt. - Hvorfor er saken oversendt til deres politidistrikt? Betyr det at advokaten er hjemmehørende i Asker og Bærum? - Det er det statsadvokaten i Oslo som har bestemt. Dette sier ingenting om hvor i landet advokaten er fra.- Mistenker dere advokaten for å ha lekket til én eller flere medier? - Vi kan ikke gi opplysninger om omfang eller antall, sier Karlsen, som heller ikke vil si om det dreier seg om en mannlig eller kvinnelig advokat. Politiet i Oslo sier at de ikke lenger etterforsker saken, og at en utvidelse av etterforskningen til å gjelde også andre advokater, nå er Asker og Bærums avgjørelse.
Politiet mener de har spor som viser at en bistandsadvokat i terrorsaken har lekket til media. Nå ber de retten tilbakekalle oppnevnelsen av vedkommende.